次韻沈世德撫幹川詠軒
作者：周必大
朝代：宋

paragraphs: 江山倏清麗，雲月助色澤。
向來面面景，今日誰洗滌。
主人倚晴檻，回首笑謂客。
府公實知己，餘事懶經畫。
汙幪廓大厦，軒窗開澤園。
架簷逼象緯，植礎壓鹵斥。
仰看天宇大，俯覺地軸窄。
端如倩巨靈，妙手重開闢。
此興固非淺，無入不自適。
華關望中敬，棠陰坐上得。
波光動藻井，帆影落几席。
所欣魚依蒲，未許蝎見壁。
陰晴及朝暮，氣象知幾易。
飈回有餘韻，鳥度無留迹。
市聲沉浩浩，漁唱聞昔昔。
油幕多風流，翛然晉八伯。
淋漓傳翰墨，鏦擊間金石。
連璧喜同志，倚玉許凉德。
頗慙陂量容，未忍俗駕勒。
惡詩信非備，勿作春秋責。